Venäläisnaisen rekrytoineen tilan omistajan näkemys eroaa täysin marjanpoimijan tarinasta.

Ulkomaalaiset marjanpoimijat ovat ennenkin kritisoineet olojaan Suomessa. Arkistokuva.

Venäläisnainen lähti kotipaikkakunnaltaan Karjalan tasavallasta Suomeen mansikanpoimintahommiin. Hän oli löytänyt työpaikan internetin kautta, ja työt oli tarkoitus aloittaa heinäkuussa.

Alun perin naisen piti lähteä Suomeen jo kesäkuussa, mutta suomalainen työnantaja ilmoitti, että kylmän sään takia työt alkaisivat aiottua myöhemmin. Lauantaina 4.7. työnantaja ilmoitti naiselle Skypen välityksellä työpaikan varmistumisesta.

Nainen ilmoitti työnantajalle, että pääsisi tulemaan tilalle 13.7. Työnantaja ilmoitti tekstiviestillä tämän ajankohdan sopivan.

Lähtöpassit vasta illalla

Kun nainen saapui tilalle 13.7. iltapäivällä, kaikki näytti vielä hyvältä. Tilan omistaja esitteli tiluksia ja marjanpoimijoiden majapaikkoja.

Naisen oli tuonut tilalle suomalaismies, jonka mielestä marjanpoimijoiden olot eivät olleet hääppöiset.

– Se oli kyllä kuin joku slummikylä. Majapaikat olivat homeisia, hirveän näköisiä parakkeja, mies kertoo.

Hän vietti naisen kanssa muutamia tunteja tilalla ennen kuin lähti ajamaan kotiinsa. Koti sijaitsi tuntien ajomatkan päässä marjatilasta.

Illalla kymmenen aikaan mies sai naiselta soiton, että tilan omistaja ei halua hänen jäävän tilalle töihin. Naisen mukaan syy oli se, että nainen ei suostunut maksamaan palkastaan työnantajan vaatimaa 43 prosentin veroa.

Aiemminkin Suomessa marjanpoimintatöissä ollut nainen tiesi, ettei marjanpoimijoiden veroprosentti voi millään olla niin korkea.

Työnantaja vei naisen bussipysäkille, josta hän matkusti hänet tilalle tuoneen suomalaismiehen luo.

Tilan omistaja eri mieltä

Venäläisnaisen palkanneen tilanomistajan kertomus tapahtuneesta poikkeaa paljon naisen kertomuksesta. Hänen mukaansa nainen jätettiin palkkaamatta sen vuoksi, että tämä saapui tilalle myöhässä.

– Hänen olisi pitänyt tulla jo kaksi-kolme viikkoa sitten. Olimme jo ehtineet palkata hänen tilalleen uuden henkilön, koska mansikkaa kypsyi jo läjässä, tilan omistaja kertoo Iltalehdelle.

Kaksi-kolme viikkoa ei silti voi pitää paikkaansa, sillä naisen saamista viesteistä ilmenee, että työpaikka on luvattu hänelle vasta 4.7. Viesteistä ilmenee myös, että työnantajalle sopi se, ettei nainen aloita työntekoa vielä maanantaina 6.7. alkavalla viikolla, vaan vasta seuraavan viikon maanantaina 13.7.

Tilanomistajan mukaan nainen huiteli kuitenkin ”kaksi viikkoa” muilla tiloilla.

– Hän oli toisessa paikassa poimimassa mansikkaa, siksi hän ei päässyt tulemaan. Yritimme ottaa häneen yhteyttä useita kertoja, mutta emme onnistuneet, omistaja kertoo.

Venäläisnaisen mukaan häneen ei ole oltu yhteydessä.

Tilanomistaja kertoo, että heillä on aiemmin ollut ongelmia, kun työntekijät eivät saavu sovittuun aikaan paikalle.

– Sanoin saman tien, että meitä ei enää petetä tällä tavalla.

Kaikki tilan 15-20 työntekijää ovat kotoisin Venäjältä tai Ukrainasta. He työskentelevät tilalla yleensä 1–2 kuukautta.

Kiistää puheet veroprosentista

Venäläisnaisen puheet korkeasta veroprosentista hän kiistää.

– Me pidätetään veroja sen mukaan, millainen verokortti heillä on. Jos heillä ei ole suomalaista verokorttia, niin veroprosentti menee lähdeveron mukaan. Tällä naisella oli suomalainen verokortti mukanaan.

Tilanomistajan mukaan marjanpoimijoille maksetaan poiminnasta urakkapalkka ja muista töistä, kuten rikkaruohojen kitkennästä, tuntipalkka.

Venäläisnaisen mukaan tilanomistaja keräsi työntekijöiltä passit ja viisumit talteen työsuhteen ajaksi. Tilanomistaja kiistää tämän.

Suomeen tulevilla ulkomaisilla marjanpoimijoilla on aiemmin ollut useita ongelmia työnantajiensa kanssa. Kiistoja on syntynyt kehnoista työoloista ja luvattua pienemmästä palkkatasosta.

Kaksi vuotta sitten Suomessa uutisoitiin laajalti thaipoimijoista, jotka protestoivat kiivaasti työnantajaansa, kainuulaista marjayritystä vastaan. Poimijoiden mukaan heidän kohtelunsa yrityksessä muistutti ihmiskauppaa. Poimijat olivat myös tyytymättömiä tuloihinsa ja puutteelliseen terveydenhuoltoon.